
Die blote woord laat alle weerstand verkrummel. Ja, sjokolade beskik oor die eienskap om alle sintuie te streel. Probeer dié gunstelingresepte en kyk hoe lank jou selfbeheersing hou . . . 

Min-moeite-sjokoladekoek
'n Klam, donker sjokoladekoek wat nie met egte sjokolade gemaak word nie, maar beslis so proe! 

  500 ml suiker

  500 ml bruismeel

  2 ml sout

  250 g sagte botter

  250 ml water
  80 ml kakao

  2 ekstra groot eiers

  125 ml karringmelk of ingedampte melk

  3 ml koeksoda 

Bolaag
  500 ml versiersuiker, gesif

  125 ml kakao

  75 g sagte botter

  75 ml karringmelk of ingedampte melk 

Voorverhit die oond tot 180 °C en smeer 'n koekpan van 24 cm. Voer uit met bakpapier en smeer weer. Meng die suiker, meel en sout saam. Smelt die botter, water en kakao en voeg by die droë bestanddele. Klits die eiers, karringmelk en koeksoda saam en roer by die meelmengsel tot 'n gladde beslag vorm. Giet in die voorbereide pan en bak vir ongeveer 40—45 minute of tot 'n toetspen skoon uit die middel van die koek kom. Verhit nou al die bestanddele vir die bolaag stadig saam tot gesmelt. Giet oor die koek en laat afkoel. Sit louwarm as nagereg of afgekoel by koffie voor. Lewer een middelslagkoek. 

Vrugte in sjokolade
Gevulde lietsjies
Dreineer 1 blik ontpitte lietsjies. Druk baie goed droog met kombuispapier. Sny 100 g ingelegde gemmer, lemoenkonserf of glansvrugte in klein stukkies, groot genoeg om die pitholtes te vul. Smelt 200 g donker sjokolade en druk 'n peuselstokkie in 'n lietsjie. Doop in die gesmelte sjokolade en plaas op 'n vel waspapier om droog te word. Dié lekkerny kan nou versier word met wit sjokolade, sprinkels en neute. 

Dadels of pruimedante met marsepein 
Ontpit 'n paar heel dadels of pruimedante. Knie 'n stuk marsepein tot sag en knyp klein stukkies daarvan af. Vul die pitholtes van die dadels of pruimedante daarmee. Doop in donker sjokolade en plaas op 'n vel waspapier om hard te word. Draai elkeen individueel in foelie en selofaan toe en verpak. Dit maak 'n heerlike tuisgemaakte geskenk. 

Wenke
Werk versigtig as jy sjokolade smelt — dit is baie gevoelig vir hitte en vog en as dit te warm kry of met water of stoom in aanraking kom, sal dit harde klonte vorm. Werk altyd in 'n skoon, droë bak oor lae hitte in 'n dubbelkoker (of by 30 % krag in die mikrogolf) en roer aanhoudend. Dis ook beter om sjokolade fyn te kap voor dit gesmelt word. 

Sjokolademousse-yskaskoek 

Ryk en romerig — 'n onweerstaanbare nagereg. 

  200 g donker sjokolade

  250 ml room

  45 ml kookwater

  10 ml gelatien

  30 ml kitskoffiepoeier

  250 ml kookwater

  60 ml strooisuiker

  45 ml brandewyn of koffielikeur

  1 pak vingerbeskuitjies

  1 pak sjokoladekoekies van jou keuse, gekrummel

  100 g (1 pak) geroosterde neute (hasel-, makadamia- of pekanneute), gekap

  60 ml botter, gesmelt 

Smeer 'n broodpan van 30 cm x 10 cm met botter en voer die bodem en kante uit met waspapier. Smelt die sjokolade en room oor lae hitte tot glad. Roer aanhoudend. Laat afkoel tot kamertemperatuur. Giet die kookwater oor die gelatien en roer om te smelt. Klits die sjokolademengsel tot dit lig en dik begin word. Voeg die gelatien by en klits vir 'n verdere minuut. Verkoel. Meng die koffiepoeier, kookwater, suiker en brandewyn of koffielikeur saam. Giet in 'n vlak bak. Doop van die vingerbeskuitjies vir 'n paar tellings daarin en voer die bodem van die pan met 'n laag daarvan uit. 

Skep 'n lagie sjokolademousse bo-op. Meng nou die koekiekrummels, neute en botter en sprinkel 'n dun lagie daarvan oor die mousse. Volg met 'n enkellaag vingerbeskuitjies wat in die koffiemengsel gedoop is. Herhaal tot die bestanddele op is en eindig met 'n laag koekiekrummels. Sit 'n gewig (soos 'n swaar kapplank) bo-op en verkoel oornag. Om voor te sit, keer die pan op 'n opdienbord om en verwyder die waspapier. Sny in skyfies en sit voor met koffie. Genoeg vir 12 mense. 

